Kif imħabbar illum mill-President Jean-Claude Juncker fil-Forum dwar il-Konnettività Europa: Konnettività bejn l-UE u l-Asja, il-Kummissjoni Ewropea rrakkomandat li l-Kunsill jawtorizza l-bidu ta' negozjati għal Ftehim bejn l-UE u l-Ġappun biex jippermetti t-trasferiment u l-użu ta' data tar-Reġistru tal-Ismijiet tal-Passiġġieri (PNR) għall-prevenzjoni u l-ġlieda kontra t-terroriżmu u l-kriminalità transnazzjonali serja. Il-Ftehim ser jistabbilixxi l-qafas u l-kondizzjonijiet għall-iskambju tad-data tal-PNR, b'rispett sħiħ tas-salvagwardji għall-protezzjoni tad-data u d-drittijiet fundamentali, f'konformità mal-Karta tad-Drittijiet Fundamentali. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Il-Ġappun huwa sieħeb strateġiku fil-ġlieda kontra t-terroriżmu u l-kriminalità organizzata. Illum qed nieħdu din il-kooperazzjoni pass ieħor 'il quddiem — huwa biss permezz ta' ħidma flimkien li nistgħu nsaħħu s-sigurtà globali.” Il-Kummissarju għall-Unjoni tas-Sigurtà Julian King qal: “Id-Data tar-Reġistru tal-Ismijiet tal-Passiġġieri (PNR) tgħinna nidentifikaw xejriet ta' vvjaġġar suspettużi u nittraċċaw kriminali u terroristi perikolużi. Huwa importanti li naqsmu din id-data ma' sħab mill-qrib bħall-Ġappun, filwaqt li nsaħħu l-kooperazzjoni fis-sigurtà tagħna, u li aħna nagħmlu dan b'rispett sħiħ tal-istandards tal-protezzjoni tad-data.” L-UE u l-Ġappun huma sħab strateġiċi fit-tul, inkluż fil-ġlieda kontra t-terroriżmu u l-kriminalità serja, kif affermat mill-ġdid fil-Ftehim ta' Sħubija Strateġika bejn l-UE u l-Ġappun iffirmat f'Lulju 2018. Il-Ftehim ta' Sħubija jinkorraġġixxi b'mod speċifiku liż-żewġ partijiet biex jużaw “għodod disponibbli, bħal rekords tal-ismijiet tal-passiġġieri għall-prevenzjoni u l-ġlieda kontra atti ta' terroriżmu u reati serji”. Il-ftuħ tan-negozjati għal Ftehim bejn l-UE u l-Ġappun dwar il-PNR jenfasizza aktar is-sħubija strateġika ewlenija bejn l-UE u l-Ġappun. Ir-rakkomandazzjoni tal-Kummissjoni biex tibda negozjati mal-Ġappun għat-trasferiment ta' data ta' passiġġieri li jtiru bejn l-UE u l-Ġappun ser tiżgura li Ftehim futur: · Jirregola t-trasferiment u l-użu tad-data tal-PNR għall-iskop uniku tal-prevenzjoni u l-ġlieda kontra t-terroriżmu u l-kriminalità transnazzjonali serja; · Jistabbilixxi s-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, f'konformità mar-rekwiżiti stabbiliti fil-ġurisprudenza tal-Qorti tal-Ġustizzja; · Jillimita l-aċċess u l-ipproċessar tad-data tal-PNR esklussivament għall-prevenzjoni, l-identifikazzjoni, l-investigazzjoni u l-prosekuzzjoni tat-terroriżmu u kriminalità transnazzjonali serja oħra; · Jiżgura d-drittijiet ta' rimedju amministrattiv u ġudizzjarju effettiv għall-passiġġieri fuq bażi mhux diskriminatorja. Aktar kmieni din is-sena, il-Kummissjoni adottat deċiżjoni ta' adegwatezza dwar il-Ġappun, li tippermetti li d-data personali tiċċirkola liberament bejn iż-żewġ ekonomiji abbażi ta' garanziji ta' protezzjoni b'saħħithom. Il-Passi li Jmiss Issa huwa f'idejn il-Kunsill biex jikkunsidra r-rakkomandazzjoni u jadotta Deċiżjoni li tawtorizza lill-Kummissjoni biex tiftaħ negozjati mal-Ġappun. Il-Ftehim finali ser jiġi konkluż mill-Kunsill ladarba jkun kiseb il-kunsens tal-Parlament Ewropew. Il-Kummissjoni se żżomm kemm lill-Kunsill kif ukoll lill-Parlament infurmati dwar il-progress tan-negozjati. Sfond Id-data tar-Reġistru tal-Ismijiet tal-Passiġġieri (PNR), maħżuna fis-sistemi ta' prenotazzjoni tal-linji tal-ajru, hija informazzjoni li hija pprovduta mill-passiġġieri lil-linji tal-ajru meta jibbukkjaw titjiriet u jagħmlu check-in għal titjiriet. Din tinkludi informazzjoni bħal pereżempju isem il-passiġġier, id-dati tal-ivvjaġġar, l-itinerarji tal-ivvjaġġar, in-numru tal-post fuq l-ajruplan, il-bagalji, id-dettalji ta' kuntatt u l-mezz ta' pagament. Il-kriminali u t-terroristi qed joperaw dejjem aktar bejn il-fruntieri u l-attivitajiet tagħhom spiss jinvolvu vjaġġar internazzjonali. L-ipproċessar tad-data tal-PNR huwa kkunsidrat kemm fl-UE kif ukoll globalment bħala għodda importanti u effettiva biex jiġu evitati u miġġielda t-theddidiet għas-sigurtà. Dan jgħin biex jiġu traċċati xejriet ta' vjaġġar suspettużi u jiġu identifikati kriminali u terroristi potenzjali, inklużi dawk li qabel ma kinux magħrufa mill-awtoritajiet tal-infurzar tal-liġi. Id-Direttiva dwar il-PNR tal-UE, adottata fis-27 ta' April 2016, hija strument essenzjali fir-rispons tal-Unjoni għat-theddida tat-terroriżmu u l-kriminalità serja u parti importanti biex tinbena Unjoni tas-Sigurtà ġenwina u effettiva. Fil-livell globali, bir-Riżoluzzjoni 2396 tal-Kunsill tas-Sigurtà tagħha, in-NU tappella lill-Istati Membri kollha tagħha biex “jiżviluppaw il-kapaċità li jiġbru, jipproċessaw u janalizzaw id-data tal-PNR” , filwaqt li tħeġġeġ l-Organizzazzjoni Internazzjonali tal-Avjazzjoni Ċivili (ICAO) biex taħdem mal-Istati Membri tagħha biex tistabbilixxi standard għall-ipproċessar tad-data tal-PNR. Il-Kummissjoni tappoġġa b'mod attiv il-ħidma li saret f'dan il-qasam mill-ICAO, u fit-13 ta' Settembru 2019 ressqet proposta għal pożizzjoni tal-Unjoni lill-Kunsill. Bħalissa, l-UE għandha żewġ Ftehimiet Internazzjonali dwar il-PNR fis-seħħ; mal-Awstralja u mal-Istati Uniti. Wara l-Opinjoni tal-Qorti tal-Ġustizzja tal-UE dwar il-Ftehim PNR bejn l-UE u l-Kanada, il-Kummissjoni rċeviet awtorizzazzjoni mill-Kunsill biex tniedi negozjati ġodda dwar il-PNR mal-Kanada. In-negozjati tnedew f'Ġunju 2018 u l-konklużjoni tagħhom ġiet milqugħa waqt is-Summit bejn l-UE u l-Kanada fis-17-18 ta' Lulju. Iż-żewġ naħat impenjaw ruħhom li jiffinalizzaw il-Ftehim mill-aktar fis possibbli. Għal Aktar Informazzjoni: Rakkomandazzjoni għal Deċiżjoni tal-Kunsill li tawtorizza negozjati għal Ftehim bejn l-Unjoni Ewropea u l-Ġappun għat-trasferiment u l-użu ta' data mir-Reġistru tal-Ismijiet tal-Passiġġieri (PNR) Anness: Direttivi għan-negozjati ta' Ftehim bejn l-Unjoni Ewropea u l-Ġappun għat-trasferiment u l-użu ta' data mir-Reġistru tal-Ismijiet tal-Passiġġieri (PNR) Proposta għal Deċiżjoni tal-Kunsill dwar il-pożizzjoni li għandha tittieħed f'isem l-UE fil-Kunsill tal-Organizzazzjoni tal-Avjazzjoni Ċivili Internazzjonali (ICAO), fir-rigward tar-reviżjoni tal-Kapitolu 9 tal-Anness 9 tal-Konvenzjoni ta' Chicago dwar standards u prattiki rakkomandati dwar data tar-Reġistru tal-Ismijiet tal-Passiġġieri Stqarrija għall-istampa - Il-Kummissjoni Ewropea tadotta deċiżjoni ta' adegwatezza dwar il-Ġappun, u b'hekk toħloq l-akbar erja ta' flussi ta' data sikuri fid-dinja